THAI พุ่งเกือบ 6% รับผลดีท่องเที่ยวยังบูม-กูรูชูเป้าใหม่ 22.62 บาท
THAI พุ่งเกือบ 6% รับผลดีท่องเที่ยวยังบูม โบรกฯเชื่อมั่นต่อแผน turnaround ชูเป้า 22.62 บาท ล่าสุด ณ เวลา 11.38 น.ราคาอยู่ที่ 19.40 บาท บวก 1 บาท หรือ 5.43% มูลค่าการซื้อขาย 606.81 ล้านบาท
17 มิ.ย. 2559

ผู้สื่อข่าวรายงานว่า ราคาหุ้น บริษัท การบินไทย จำกัด (มหาชน) หรือ THAI ณ เวลา 11.38 น.ราคาอยู่ที่ 19.40 บาท บวก 1 บาท หรือ 5.43% มูลค่าการซื้อขาย 606.81 ล้านบาท  โดยเปิดตลาดที่ 18.50 บาท ต่ำสุดที่ 1.38 บาท สูงสุดที่ 19.40 บาท

บล.ยูโอบี เคย์เฮียน คาดผลประกอบการไตรมาส 2/59 ดีกว่าที่ตลาดคาดการณ์จากราคาน้ำมันในช่วงต้นไตรมาส 2/59 ที่อยู่ในระดับต่ำ นอกจากนี้ THAI ยังได้รับผลบวกจากการท่องเที่ยวที่ยังแรงต่อเนื่องโดยเฉพาะจากนักท่องเที่ยวชาวจีน การฟื้นตัวของนักท่องเที่ยวชาวรัสเซีย และต้นทุนลดลงจากการปฏิรูปองค์กรในปี 58
บล.โนมูระ พัฒนสิน แนะนำหุ้น THAI ให้ราคาเป้าหมาย 22.62 บาท โดยปรับเพิ่มคาดการณ์กำไรปี 59-61 ขึ้นราว 32-59% สะท้อนการบริหารต้นทุนที่ดีขึ้น โดยประเมินกำไรปี 59 ที่ 5.45 พันล้านบาท จากที่ขาดทุน 3 พันล้านบาทในปี 58
นอกจากนี้ยังเชื่อมั่นต่อแผน turnaround ของทางบริษัท หลังจากมีการปรับแผนเส้นทางการบินให้มีประสิทธิภาพมากขึ้น รวมถึงคาด THAI จะสามารถลดค่าใช้จ่ายทางด้าน maintenance และพนักงาน และได้ประโยชน์จากราคาเชื้อเพลิงที่ลดต่ำลง
ขณะที่ปัจจุบันเทรดที่ระดับ PER16F เพียง 6.9 เท่า ต่ำกว่าค่าเฉลี่ยของกลุ่มที่ 8.7 เท่า น่าดึงดูดต่อการลงทุน พร้อมให้แนวรับ 18.0/17.5 บาท ส่วนแนวต้าน 18.7/19.0 บาท